Jim Steinman

**James Richard «Jim» Steinman** (født 1. november 1947, død 19. april 2021) var en amerikansk plateprodusent, låtskriver og pianist. Steinman er kjent for sine dramatiske, pompøse og svulstige sanger, med tilhørende følelsesladde tekster. Hans største inspirasjonskilder var produksjonsteknikken til Phil Spector, instrumenteringen og tekstene til Bruce Springsteen, og Richard Wagners pompøsitet og dramatikk.

Steinman skrev en rekke sanger for andre artister, og er mest kjent for sangene på albumene *[[Bat Out of Hell]]*, *Dead Ringer* og *Bat Out of Hell II: Back Into Hell*, samt en rekke andre sanger for Meat Loaf.

Han skrev også sanger spilt inn av Bonnie Tyler, Celine Dion, Barbra Streisand, Barry Manilow, The Sisters of Mercy og Boyzone. Steinman skrev også flere musikaler, og samarbeidet med Andrew Lloyd Webber.

## Bakgrunn og oppvekst
Steinman ble født i New York. Han var utdannet ved Amherst College, hvor han tok bachelorgraden i 1969. Ifølge Steinmans manager David Sonenberg hadde han noen alvorlige helseproblemer rundt 2004, men var senere i god form.

## 1960-årene
Mens han gikk på Amherst College skrev han musikalen *The Dream Engine*, som han fikk oppført i april 1969. Steinman selv spilte hovedrollen i musikalen, som ble regissert av Barry Keating. Keating og Steinman samarbeidet fast siden dette, blant annet med musikalen *[[Bat Out of Hell: The Musical]]*.

Mye av musikken i den første musikalen kunne man finne spor av i Steinmans senere verksliste. For eksempel strofen «*turn around bright eyes*» fra sangen «Total Eclipse of the Heart», som Steinman første gang brukte i sangen «The Formation of the Tribe».

Steinman sa i et intervju at Joseph Papp, grunnleggeren av New York Shakespeare Festival, på et tidspunkt ville sette opp *The Dream Engine* i New York (enten på Broadway eller i Central Park), men senere ombestemte seg. Steinman fortsatte å jobbe for Papp flere år etter at han gikk ut fra Amherst.

## 1970-årene
I 1973 hadde Steinman for første gang en sang med på en plateutgivelse; det skjedde da Yvonne Elliman ga ut albumet *Food of Love*. Det samme året skrev Steinman en ny musikal, som fikk tittelen *More Than You Deserve*. Marvin Lee Aday, bedre kjent som Meat Loaf, deltok på en audition for denne musikalen og imponerte Steinman så mye at han skrev inn en ny rolle bare for Meat Loaf. Steinman og Meat Loaf jobbet mye sammen med musikken i årene som kom. Tittellåten «More Than You Deserve» ble senere innspilt for albumet *[[Dead Ringer]]* av Meat Loaf.

I 1975, mens han jobbet for Joseph Papp, skrev Steinman musikk og tekst til Thomas Babes musikal *Kid Champion* som blant annet hadde Christopher Walken i rollebesetningen.

I 1976 var det en oppsetning av musikalen *The Confidence Man*. Musikalen var løst basert på romanen med samme tittel av Herman Melville. Musikalen hadde manus og tekst skrevet av Ray Errol Fox med musikk av Steinman. Queens College hadde senere en egen oppsetning av musikalen med sine egne studenter som skuespillere og med Susan Einhorn som regissør. Den nye oppsetningen hadde flere sanger enn i 1976 og var orkestrert av Steve Margoshes, en god partner av Steinman. Musikken fra musikalen ble senere brukt igjen i Steinman sine senere verk. Blant annet melodien til «Für Sarah» i musikalen *[[Dance of the Vampires]]*. Det ble utgitt et album med alle sangene i musikalen i 2003. 

I 1977 var den en workshop for musikalen *Neverland*. Som var løst basert på *[[Peter Pan]]* av J.M. Barrie. Mens de jobbet med musikalen følte Steinman og Meat Loaf at tre av sangene var spesielt gode. Steinman bestemte seg for å integrere disse sangene i et album. Dette albumet ble senere til *[[Bat Out of Hell]]*. De tre sangene var «Bat Out of Hell», «Heaven Can Wait» og «The Formation of the Pack», som senere fikk tittelen «All Revved Up With No Place to Go». *Neverland* hadde også sangen «Bolero», som blir brukt ved mange konserter som bruker Steinmans verk. «Bolero» ble senere brukt i musikalen *Dance of the Vampires* med tittelen «Eternity» og på Meat Loafs album *[[Braver Than We Are]]* med tittelen «Godz».

Steinman og Meat Loaf hadde store problemer med å finne et plateselskap som ville gi ut *Bat Out of Hell*. Ifølge Meat Loafs selvbiografi brukte de mesteparten av 1975, og to år etter, på spille albumet for produsenter og bli avslått. Etter flere avslag bestemte Steinman og Meat Loaf for å lage albumet selv. Steinman hadde flere musikere han ønsket å ha med på albumet. Bruce Springsteen sin instrumentering hadde vært en stor inspirasjon for Steinman. Derfor benyttet han seg av medlemmer fra Springsteens E Street Band til å spille inn albumet. Disse medlememne var Roy Bittan på piano og Max Weinberg på trommer. Albumet ble spilt inn i studioet til Todd Rundgren som jobbet tett sammen med produsent. Albumet ble, etter enda flere avslag, endelig utgitt av Cleveland International Records i oktober i 1977. Albumet var en umiddelbar suksess rundt om i verden, men det tok tid før Bat Out of Hell ble populær i USA. Albumet er det mest solgte debutalbumet i Storbritannias historie, det har solgt mer enn 3,5 millioner eksemplarer i Storbritannia siden den ble utgitt i 1977 og har tilbrakt totalt 530 uker på Topp 100-listen. Albumet hadde solgt mer enn 30 millioner kopier, pluss minus noen millioner avhengig av hvilken kilde du tror på. Sangen «You Took the Words Right Out of My Mouth (Hot Summer Night)» starter med en tale dialog mellom Jim Steinman og skuespilleren Marcia McClain. Den mest populære sangen fra albumet var «Two Out of Three Ain't Bad» men også «Paradise By The Dashboard Light» og flere andre er har vært og er populære.

I 1979 skrev Steinman kjenningsmelodien til *[[Delta House]]*. Musikken ble senere brukt i sangen «Dead Ringer For Love» på albumet *[[Dead Ringer]]*.

## 1980-årene

Jim Steinmans eneste soloalbum *Bad for Good* ble utgitt i 1981. Det ble opprinnelig skrevet som en oppfølging av Steinman og Meat Loafs *Bat Out of Hell*, men siden Meat Loaf hadde problemer med stemmen, bestemte Steinman seg for å synge selv. Imidlertid innså han sin begrensning som sanger og fikk Rory Dodd til å synge tre av sangene. Disse tre var «Lost Boys and Golden Girls», «Surf's Up» og «Rock and Roll Dreams Come Through». Albumet ble på ingen måte en like stor suksess som *Bat Out of Hell* med nummer 63 på Billboard Hot 200 og nummer 7 på UK Albums Chart. De fleste av sangene har senere blitt spilt inn av Meat Loaf på forskjellige album.

Samme år kom også *[[Dead Ringer]]* med Meat Loaf, hvor all musikken er skrevet av Jim Steinman, det var mer vellykket enn Steinman sitt soloalbum. Spesielt i Storbritannia hvor den nådde nummer en på albumlisten, det gjorde den også i Sverige, i USA ble det bare en 45. plass og på VG-lista nummer 7. Jim Steinman gjorde «Nocturnal Pleasure»-monologen på albumet, men hadde ingenting med produksjonen å gjøre. Singelen «Dead Ringer for Love», en duett med Cher, ble en mindre hit. «I'm Gonna Love Her For Both of Us», «Read 'Em and Weep» og «Peel Out» ble også gitt ut som singler.

Neste Meat Loaf album var *Bad Attitude* fra 1984. Det inneholder to sanger av Jim Steinman, begge resirkulert fra tidligere prosjekter. Album hadde en moderat suksessen.

I 1984 ble filmen Streets of Fire utgitt. Lydsporet inkluderte to sanger komponert og produsert av Steinman, det er «Tonight Is What It Means to Be Young» og «Nowhere Fast».

For Bonnie Tyler skrev Steinman flere sanger som «Total Eclipse of the Heart» (1983) og «Loving You’s a Dirty Job (But Somebody’s Gotta Do It)» (1985) hvor hun synger sammen med Todd Rundgren, Steinman produserte også albumene for henne. I 1984 sang hun «Holding Out for a Hero», som er skrevet av Steinman, i filmen Footloos.

Flere andre artister spilte også inn Steinman sine låter. Air Supply spilte inn «Making Love Out Of Nothing At All» på *All Out Of Love* i 1980, den ble også utgitt som singel og senere gitt ut som singel av Bonnie Tyler i 1995 og på hennes album *Free Spirit*. Barry Manilow ga ut «Read 'Em And Weep» på sitt samlealbum *Greatest Hits Vol. II* i 1983 , og senere på *The Complete Collection... And Then Some* utgitt i 1992. «Left In The Dark» ble sunget av Barbra Streisand på hennes album *Emotion* fra 1984.

*Original Sin* er et konseptalbum fremført av Pandora's Box og produsert av Jim Steinman i 1989. Steinman skrev alle låtene til albumet, med unntak av to coverversjoner «Twentieth Century Fox» av The Doors og «My Little Red Book» av Burt Bacharach og Hal David. Album var en kommersiell flopp men mange av sangene har solgt godt med andre artister.

## 1990-årene
Steinman samarbeidet i 1990 med Andrew Eldritch fra gruppen The Sisters of Mercy på sangen «More». Den ble gitt ut på The Sisters of Mercy sitt album *Vision Thing* .

*[[Bat out of Hell II: Back into Hell]]* albumet med Meat Loaf kom ut 1993. Sangene er skrevet av Jim Steinman og flere av dem er resirkulert fra hans tidligere prosjekter, dels soloalbumet *Bad for Good* («Rock & Roll Dreams Come Through», «Out of the Frying Pan (and into the Fire)» og «Lost Boys and Golden Girls») og delvis fra Pandora's Box's Original Sin («It Just Won't Quit» og «Good Girls Go to Heaven (Bad Girls Go Everywhere)»). Albumet toppet listene i Storbritannia, USA, Sverige, Tyskland, Canada, Østerrike, Ausralia, New Zealand og nummer 2 i Norge på VG-lista. «I'd Do Anything for Love (but I Won't Do That)» ble den store hitsingelen fra albumet og en av Meat Loafs største hit, kanskje den største. Singelen toppet listene i Storbritannia, USA, Sverige, Tyskland, Canada, Østerrike, Ausralia, New Zealand, Belgia, Danmark, Finland, Litauen, Frankrike, Island, Nederland, Irland, Sveits og i Norge på VG-lista.Sangen «Life Is a Lemon and I Want My Money Back», «Rock and Roll Dreams Come Through» og «Objects in the Rear View Mirror May Appear Closer Than They Are» ble også gitt ut som singler.

Meat Loaf ga ut et nytt album i 1995, *Welcome to the Neighborhood*. To av sangene «Original Sin» og «Left in the Dark» var skrevet av Steinman, ingen av dem ble sluppet som singler. «Left in the Dark» var tidligere spilt inn av Streisand.

Boken Whistle Down the Wind ble skrevet av Mary Hayley Bell i 1958, og ble filmatisert i 1961 med Hayley Bells datter, Hayley Mills, i hovedrollen. Andrew Lloyd Webber skrev musikken og Jim Steinman tekstene til musikalen *Whistle Down the Wind* basert på filmen. Musikalen hadde premiere i 1996.

Samme året ga Celine Dion ut en versjon av «It's All Coming Back to Me Now» på sitt album *Falling Into You*.

## 2000-årene og fremover
Det tredje albumet i Bat Out of Hell serien, *[[Bat Out of Hell III: The Monster Is Loose]]*, kom i 2006. 7 av de 14 sporene er laget av Steinman og albumet er dedikert til han, "for tretti år med vennskap og inspirasjon". Den mest kjent sangen fra albumet er «It's All Coming Back to Me Now». Ifølge Steinman var sangen inspirert av Stormfulle høyder, og var et forsøk på å skrive "den mest lidenskapelige, romantiske sangen" han noensinne hadde laget. Dette er en duett med Meat Loafs og Marion Raven. Singelen nådde nummer 1 på VG-listen.

Meat Loaf sitt siste album ble *Braver Than We Are* som ble utgitt i 2016. Alle 10 sporene er laget av Steinman. Et av dem er «Loving You Is a Dirty Job (But Somebody's Gotta Do It)» som tidligere var spilt inn av Bonnie Tyler og Todd Rundgren, nå med Meat Loaf og Stacy Michelle. Også et annet spor er gitt ut tidligere, «More» som The Sisters of Mercy ga ut.

Rockemusikalen Bat Out of Hell er skrevet av Jim Steinman, regi av Jay Scheib og koreografi av Emma Portner. De fleste av sangene er fra Meat Loafs trilogi med Bat Out of Hell-album. Musikalen er en særegen tolkning av historien om Peter Pan & Wendy og foregår på Obsidian (et postapokalyptisk Manhattan). Musikalen hadde premiere på Manchester Opera House i Manchester, England, 17. februar 2017, senere ble den flyttet til London Coliseum, senere til Toronto, Canada, i 2018 før den flyttet til London og West End, og ble deretter spilt på Dominion Theatre. Musikalen hadde sin siste forestilling i London i april 2023. Musikalen har blitt gitt ut på CD og på Spotify som et Original Cast Recording-album.

Steinman fikk hjerneslag i 2004 og mistet midlertidig evnen til å snakke, han fikk et nytt hjerneslag i 2017. Jim Steinman døde av nyresvikt på et sykehus i Danbury, Connecticut, 19. april 2021, 73 år gammel.

## Referanser


## Eksterne lenker
* 
* 
*